**Proposta d’activitats de reforç d’estiu per als alumnes de 6è d’educació primària de l’àmbit matemàtic:**

1. **Gràfica de temperatures**

Recull sistemàtic de la temperatura que marca el termòmetre cada dia a una mateixa hora del dia durant dues o tres setmanes. En acabar es pot fer una gràfica que reculli aquestes dades tot indicant la mitjana i explicar què s’hi observa. Si no es disposa de termòmetre es pot consultar la pàgina web del [Servei Meteorològic de Catalunya.](http://www.meteo.cat/)

1. **Despesa d’una setmana d’estiu**

Recull de la despesa familiar d’una setmana de vacances per saber quants diners es gasten. En acabar es pot fer un balanç indicant les diferents despeses agrupades per categories.

1. **Recull fotogràfic de formes geomètriques**

Àlbum fotogràfic que recull fotografies d’elements i paisatges que podem observar, quotidians, indicant les principals formes geomètriques que hi trobem.

1. **Recollida de dades horàries**

Recull sistemàtic de dades horàries durant una setmana per a la realització d’una gràfica: temps de dormir, temps de jugar, temps de lectura, temps de veure la tele, etc.

1. **Realització de mapes amb itineraris**

Recollida de dades dels itineraris realitzats durant les vacances (excursions, viatges, desplaçaments pel barri o pel poble...). Es pot confeccionar una taula on consti el punt de partida, el punt d’arribada, la distància recorreguda, el temps emprat, etc. També es poden fer servir mapes digitals ([Google maps](https://www.google.com/maps)).

1. **Fotografiem els números**

Recull fotogràfic de la presència dels números a la vida quotidiana: botigues, porteries, marcadors, descomptes, anuncis, etc. Després es pot comentar, explicar, preparar endevinalles per veure si s’endevina on són, etc.

1. **On és més barat?**

Fer una llista de coses que voldríem comprar anotant el preu que té en diferents botigues. Identificar quin és el preu més barat, el més car i la diferència de diners que ens podríem estalviar si compréssim el més barat.

1. **Problemes matemàtics a la vida quotidiana**

Escriure l’enunciat de problemes matemàtics reals que puguem solucionar durant les vacances. Exemples: amb quines monedes o bitllets paguem les compres, les quantitats de plats, gots i coberts que necessitem per parar taula, les quantitats de menjar que necessitem per a un dinar per a tantes persones, repassar els comptes, el canvi d’anar a comprar, etc.

1. **Quina oferta m’interessa?**

Anotar les ofertes on no hi hagi indicat el percentatge de descompte (per exemple 3x2, segona unitat a meitat de preu, etc.). Intuïtivament decidir quina és la millor. Després calcular el percentatge de descompte que et fan en l’article comprat a cadascuna de les diferents ofertes i comprovar d’aquesta manera si la intuïció ha estat la correcta.

1. **Circulació viària**

Dibuixar els diferents senyals de trànsit que es troben durant una sortida al carrer o a la carretera. Esbrinar què ens indica cada senyal, observar la forma i el color. Identificar cadascun dels senyals amb una figura geomètrica plana.

**Qüestionari d’autoavaluació per a l’alumne/a:**

Aquest és un model de qüestionari d’autoavaluació pensat per a algunes de les activitats fetes per l’alumnat. La seva realització li permet reflexionar sobre el que ha fet i el que ha après, quines dificultats ha tingut i com podria millorar els seus aprenentatges. A la vegada, és un instrument que facilita al professorat recollir evidències sobre el treball personal de l'alumne/a i sobre el grau de regulació i consciència del seu procés d'aprenentatge.

|  |
| --- |
| **- Descriu l’activitat que has fet.** |
| **- Explica el que t’ha agradat més de l’activitat.** |
| **- Què és el que t’ha costat més de fer?** |
| **- Què creus que has après fent aquesta activitat?** |
| **- Explica què canviaries si la tornessis a fer.** |